NVG sal nie haastig besluit oor SAID-sagePravin Gordhan Luvuyo Mfaku, woordvoerder van die NVG, het gesê hulle sal nie gedwing word om ŉ vinnige besluit te neem nie. “Dit sal afhang van die omvang van die saak en of daar honderde dokumente is wat nagegaan moet word. As ons eers nog ondersoek moet instel, sal ons vra vir verdere ondersoek,” het Mfaku gesê. Hy het bevestig dat die Valke die dossier Vrydag aan die NVG oorhandig het, ŉ dag nadat voormalige SAID-hoës, Ivan Pillay, Johann van Loggerenberg en Oupa Mahashula, deur die eenheid ondervra is. Daar is wyd bespiegel dat Pravin Gordhan, die minister van finansies, binnekort in hegtenis geneem sal word nadat hy ŉ opdrag van die Valke om hom by hul kantoor in Pretoria aan te meld, geïgnoreer het. Gordhan het dieselfde dag ŉ verklaring uitgereik waarin hy sê dat die bewerings teen hom heeltemal ongegrond is. Mfaku het beklemtoon dat die NVG nog “geen besluit geneem het om enigiemand te vervolg nie”. Jessie Duarte, die ANC se adjunk-sekretaris-generaal, het Maandag in ŉ onderhoud met ANN7 ŉ beroep op Gordhan gedoen om sy samewerking aan die Valke te gee, omdat sy standpunt “die indruk skep dat hy homself bo die gereg ag”.